Broj: 711-I-2832-P-442-22/23-05-24

Zagreb, 08. prosinca 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI), **u predmetu obveznika Tomislava Bulića, OIB:** **………….**, **gradonačelnika Grada Benkovca,** pokrenutom po službenoj dužnosti, na 33. sjednici održanoj 08. prosinca 2023. godine, donosi sljedeću

**ODLUKU**

1. **Obveznik Tomislav Bulić, gradonačelnik Grada Benkovca, nepodnošenjem godišnje imovinske kartice za 2021. godinu do 31. siječnja 2022. godine, počinio je povredu odredbe članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku se izriče sankcija u obliku opomene.**

Obrazloženje

Povjerenstvo je po službenoj dužnosti, uvidom u Registar obveznika, utvrdilo kako obveznik Tomislav Bulić, gradonačelnik Grada Benkovca, nije podnio imovinsku karticu povodom godišnje obveze podnošenja imovinske kartice za 2021. godinu.

Obzirom je obveznik obnašao dužnost gradonačelnika Grada Benkovca u mandatu od 2017. do 2021. godine te ponovo u mandatu koji je započeo 07. lipnja 2021.godine, ima status obveznika sukladno članku 3. stavku 1. točki 34. ZSSI-a te je dužan poštivati odredbe navedenog Zakona koje se odnose na obvezu podnošenja imovinske kartice.

Kako je novi ZSSI stupio na snagu 25. prosinca 2021. godine, svim obveznicima koji su bili dužnosnici u smislu odredbi ZSSI/11-a, Povjerenstvo je 30. prosinca 2021. uputilo obavijest broj: 711-I-2209-R-269/21-01-18 od 28. prosinca 2021. godine, u kojoj ih je uputilo na obvezu podnošenja godišnje imovinske kartice za 2021. godinu, sukladno članku 10. stavku 4. ZSSI-a, uz iznimku da ne moraju podnijeti navedenu imovinsku karticu ako su podnijeli imovinsku karticu u prosincu 2021. u kojoj je prijavljeno imovinsko stanje s istekom navedene godine.

Uvidom u Registar obveznika Povjerenstvo je utvrdilo da je obveznik podnio imovinsku karticu povodom ponovnog stupanja na dužnost 15. srpnja 2021. godine.

Kako je utvrđeno da imenovani obveznik nije podnio godišnju imovinsku karticu za 2021. godinu do 31. siječnja 2022. godine, Povjerenstvo je dana 27. rujna 2023. godine utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a i o istome je obavijestilo obveznika putem obavijesti broj:711-I-2084-P-442-22/23-02-24 te je ujedno obveznik pozvan da se u roku od 15 dana očituje na činjenična utvrđenja iz navedene obavijesti.

Dana 26. listopada 2023. godine zaprimljeno je očitovanje obveznika u kojem navodi da je izradio i dostavio izvješće u odnosu na godišnju obvezu podnošenja imovinske kartice sa svim izmjenama koje su nastale u zahtijevanom razdoblju. Ujedno navodi i da se pisani zahtjev zametnuo pa se stoga nije mogao očitovati na sve zahtijevane podatke, a da duplikat nije bilo moguće dobiti. Zaključno ističe da je obvezu podnošenja imovinske kartice smetnuo s uma, ali ne namjerno da bi obvezu izbjegao, već zbog činjenice da o istom nije vodio brigu.

Uvidom u Registar obveznika utvrđeno je da je nakon zaprimanja citirane obavijesti Povjerenstva od 27. rujna 2023. godine, obveznik Tomislav Bulić podnio imovinsku karticu povodom godišnje obveze podnošenja za 2021. godinu, dana 07. studenog 2023. godine, dakle, sa zakašnjenjem. Ujedno je utvrđeno da je dana 23. listopada 2023. godine podnio imovinsku karticu povodom godišnje obveze podnošenja za 2022. godinu.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Slijedom navedenog, u ovom postupku nesporno je utvrđeno da obveznik Tomislav Bulić nije podnio imovinsku karticu za 2021.godinu do 31. siječnja 2022 godine nego je istu podnio sa zakašnjenjem, odnosno dana 07. studenog 2023. godine te je na taj počinio povredu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

U ovom konkretnom slučaju, Povjerenstvo je obvezniku izreklo sankciju opomene. Prilikom odmjeravanja vrste sankcije je prije svega uzeta u obzir činjenica da je, iako sa zakašnjenjem, obveznik ipak podnio imovinsku karticu za 2021.godinu i to nakon zaprimanja naprijed navedene obavijesti Povjerenstva, čime je Povjerenstvo, ali i javnost, steklo uvid u njegovo posljednje imovinsko stanje te se stoga izricanje sankcije opomene smatra svrsishodnom, obzirom na sve okolnosti utvrđene u ovom predmetu.

Slijedom navedenog, Povjerenstvo je donijelo odluku kako je navedeno u izreci.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Tomislav Bulić, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana